በቂ የሆነ የግብርና ግብዓት አቅርቦት ባለመኖሩ ለእንግልት እየተዳረጉ መሆኑን አርሶ አደሮች ተናገሩ፡፡
የዞኑ ግብርና መምሪያ ደግሞ የዕቅዱን 25 ከመቶ የሚጠጋ የአፈር ማዳበሪያ ብቻ ማሠራጨቱን አስታውቋል፡፡ባሕር ዳር፡ ሚያዝያ 25/2012 ዓ.ም (አብመድ) የሰሜን ጎንደር ዞን ጠለምት ወረዳ አርሶ አደሮች ወቅቱ የ2012/2013ዓ.ም የመኸር ዘር የሚዘራበት ቢሆንም የአፈር ማዳበሪያና ምርጥ ዘር አየቀረበላቸው እንዳልሆነ ገልጸዋል፡፡ የጠለምት ወረዳ አብዛኛው ክፍል የመሬት አቀማመጥ ወጣገባነት ያለውና የመንገድ ችግር ያለበት በመሆኑ የግብዓት አቅርቦቱን ለማግኘት ከስድስት ሰዓታ በላይ በእግር እንደሚጓዙ አርሶ አደሮች ለአብመድ ገልጸዋል፡፡በተለይ የአፈር ማዳበሪ በወቅቱ የማይቀርብ ከሆነ መሬታቸው ጦም እንዳያድር ሰግተዋል፡፡ ‘‘የምርጥ ዘር አቅረቦት ቢኖር መልካም ነው፤ ካልተቻለ ግን እያቀያየርንም ለመጠቀም እንገደዳለን፤ የአፈር ማዳበሪያው ግን የግድ መቅረብ አለበት’’ ብለዋል፡፡የጠለምት ወረዳ ግብርና ጽሕፈት ኃላፊ ዮሐንስ ሞላም የግብዓት አቅርቦት እጥረት መኖሩን በመግለጽ አርሶ አደሮች ከአንድ ቀን በላይ ጉዞ በማደርግ ለእንግልት እየተዳረጉ እንደሆነ አስታውቀዋል፡፡ በወረዳዉ ባለፈዉ የመኸር ወቅት ወቅቱን ያልጠበቀ ዝናብ ዘንቦ ስለነበር አርሶ አደሮች የዘር አህል እንዳይቸገሩ ስጋት እንዳላቸውም ኃላፊው ገልጸዋል፡፡ ‘‘ምርጥ ዘር አቅርቦት በተቻለ መጠን ቢቀርብ መልከም ነው፤ ካልተቻለ ግን ከወረዳው ንጹሕ ዘር በመፈለግ ለማከፋፈል በዝግጅት ላይ ነን’’ ሲሉም አቶ ዮሐንስ ገልጸዋል፡፡